<b>ומ"ש וברכת את ה' אלהיך על הארץ הטובה.</b> רמז לו"פ ארץ שהזכיר כי הם מקור הברכות כאמרו רז"ל <small>(סוטה לח:)</small> אין נותנים כוס של ברכה כ"א לטוב עין שנאמר <small>(משלי כב ט)</small> טוב עין הוא יבורך קרי ביה יברך ותוספת וי"ו רמז למקור הברכות כי הנותן פרוטה לעני מתברך בשש ברכות כו' <small>(ב"ב ט:)</small> וחסרון וי"ו של עפרון שהיה רע עין יוכיח, על כן דווקא טוב עין יברך ויבורך בתוספת וי"ו בששה ברכות הנזכרות בו"פ ארץ שהזכיר כאן על כן נאמר וברכת וגו' על הארץ והוא רמז נכון.

